
স্টার-ব্র্যাক ইউ শর্টফিল্ম কনটেস্ট-এর বিজয়ী ঘোষণা
বিনোদন
স্টাফ রিপোর্টার | ১৭ মার্চ ২০১৮, শনিবার

রাজধানীর স্টার সিনেপ্লেক্সের চার নম্বর প্রেক্ষাগৃহে গত বৃহস্পতিবার বিকাল ৫টায় স্টার সিনেপ্লেক্স ও ব্র্যাক ইউনিভার্সিটির যৌথ আয়োজনে ‘স্টার-ব্র্যাক ইউ শর্টফিল্ম কনটেস্ট ২০১৮’-এর গ্র্যান্ড ফিনালে অনুষ্ঠিত হয়েছে। এই প্রতিযোগিতার সেরা তিন বিজয়ীর মধ্যে ‘তমসা- দ্য ডার্কনেস’ নির্মাণের জন্য প্রথম হয়েছেন দ্বিপ রায় (নর্থ সাউথ ইউনিভার্সিটি), দ্বিতীয় হয়েছেন দু’জন তাহমিদ রাকিব অতুল (কেইজ) ইনডিপেনডেন্ট ইউনিভার্সিটি ও তানজিল সুলতান খান তূর্য (দ্য মার্ডারার) আমেরিকান ইন্টারন্যাশনাল ইউনিভার্সিটি বাংলাদেশ এবং তৃতীয় হয়েছেন সৈয়দ সাফকাত হোসেইন গালিব (সংবিধিবদ্ধ সতর্কীকরণ) ব্র্যাক ইউনিভার্সিটি। 
আড়ম্বরপূর্ণ এক অনুষ্ঠানের মধ্য দিয়ে বিজয়ীদের হাতে পুরস্কার তুলে দেন জুরি বোর্ডের সদস্যগণ ও স্টার সিনেপ্লেক্সের চেয়ারম্যান মাহবুব রহমান। সেরা তিন নির্মাতা পুরস্কার হিসেবে পেয়েছেন যথাক্রমে ৫০ হাজার, ৩০ হাজার ও ২০ হাজার টাকা। সেই সঙ্গে বিজয়ীরা আরো পাবেন চলচ্চিত্র নির্মাণের বাস্তব অভিজ্ঞতা গ্রহণের সুযোগ, চলচ্চিত্রবিষয়ক আন্তর্জাতিক কর্মশালায় অংশগ্রহণের সুযোগ এবং আকর্ষণীয় গিফ্‌ট হ্যাম্পার। এবারের শর্টফিল্ম কনটেস্টের বিষয় ছিল ‘বাংলাদেশে মাদকের বিস্তার এবং এর প্রতিকার’।
এ বিষয়ের ওপর বিভিন্ন বিশ্ববিদ্যালয়ের শিক্ষার্থীদের নির্মিত ৩ মিনিটের শর্টফিল্ম বানিয়ে তা জমা দেয়। রেক্সোনা নিবেদিত এ প্রতিযোগিতায় জুরি বোর্ডের সদস্য হিসেবে ছিলেন অভিনেত্রী সুবর্ণা মুস্তাফা, আফসানা মিমি ও চলচ্চিত্র নির্মাতা গিয়াসউদ্দিন সেলিম।

